
Hol és hogyan beszélünk? – Határon túli nyelvjárási hátterű középiskolások vizsgálata a kódváltás szempontjából

Napjainkban is időszerű a magyar iskolákban tanuló gyerekek nyelvismeretével, nyelvhasználatával foglalkozni a magyar nyelvterület különböző pontjain, összefüggésben a tanulók nyelvi és társadalmi környezetével, hiszen a nyelvjárás jelen van az anyanyelvi nevelésben mint az oktatást-nevelést befolyásoló tényező. A dolgozat tárgya a nyelvjárási beszédű középiskolásoknak a nyelvjáráshoz való viszonyulása, illetőleg az iskola, az anyanyelvi nevelés hatása a gyerekek nyelvjárási beszédére, ennek változására. A dolgozat foglalkozik a nyelvjárási ismeretek iskolai tanításával, ennek pedagógiai vonatkozásaival is.
A nyelvjárási területen élő diákok a különböző szituációkban eltérő mértékben és módon használják nyelvjárásukat, és különbözik a nyelvjárásokról, saját nyelvhasználatukról kialakított képük, véleményük is. A kutatás témája határon túli 11. évfolyamos szakközépiskolai diákok kódváltásának, valamint saját nyelvjárásukhoz, nyelvváltozatukhoz, a köznyelvhez fűződő attitűdjének vizsgálata. A vizsgálat helyszíne Érsekújvár és Révkomárom, a kutatás módszere kérdőíves vizsgálat.
A kutatás célja a határon túli nyelvjárási területen élő fiatalok nyelvhasználati jellemzőinek feltárása, valamint a nyelvjárási beszédmód színtereinek meghatározása. A kutatás hipotézisei: a) A diákok többsége felismeri, hogy lakóhelyén nyelvjárást használnak, és ők maguk is beszélnek nyelvjárásban. b) A tanulók közül sokan életkorhoz kötik a nyelvjárás használatát. c) Több tanuló nyelvjárási beszédmódját kijavították már (főképpen az érsekújvári diákokét).
A munka részletezi a kutatás főbb kérdéseit és csomópontjait. Az elméleti háttér bemutatása, a téma szakirodalmának elemző összefoglalása rámutat a kérdés fontosságára, bevezeti a kutatás kérdéseinek tárgyalását. A dolgozat bemutatja és elemzi a kutatás eredményeit, valamint erre építve lehetséges megoldási javaslatokat és következtetéseket fogalmaz meg. A dolgozatot záró szakpedagógiai fejezet összefoglalja a nyelvjárások tanításának és a nyelvjárásokkal kapcsolatos pozitív attitűd fejlesztésének elveit, más témakörökkel való kapcsolatait, valamint gyakorlattípusait.
A kutatási eredmények irányt mutathatnak az anyanyelvi nevelésben közreműködő, bármely szakos kezdő és gyakorló pedagógus számára, hogyan foglalkozzanak a nyelvjárásokkal, a nyelvjárási beszédű tanulókkal.



